Meeste alkoholsterftes in VK in 20 jaar aangeteken | Maroela Media
Meeste alkoholsterftes in VK in 20 jaar aangeteken
Alkoholsterftes in Engeland en Wallis het die hoogste vlakke in 20 jaar bereik ná 'n skerp toename sedert die aanvang van die Covid-19-afsonderingsperiode, aldus regeringsdata wat Donderdag vrygestel is.
Die syfers van die Kantoor van Nasionale Statistieke (ONS) het gewys daar was 7 423 sterftes wat 'n direkte oorsaak was van die misbruik van alkohol – 'n 20% styging sedert 2019.
'n 17%-verhoging is in die tweede kwartaal van die jaar aangeteken, ná die Verenigde Koninkryk in Maart 2020 met sy eerste afsonderingsperiode begin het, gevolg deur 22% en 28% in die daaropvolgende kwartale.
Sadie Boniface, hoof van navorsing aan die Instituut vir Alkoholstudies, het gesê die verslag is "kommerwekkend" en die toename "stem ooreen met die aanvang van die pandemie".
Die ONS-getalle wys daarop dat meeste van die sterftes met langtermyn alkoholmisbruik en -afhanklikheid verband hou, wat lei tot lewersiekte, alkoholvergiftiging en geestelike en gedragsafwykings weens die gebruik van alkohol.
Boniface sê die toename "word nie toegeskryf aan mense wat vroeër op laerisiko vlakke alkohol gebruik het en toe hul verbruik tydens die pandemie verhoog het nie", maar sy beskryf dit as "beduidende veranderinge in drinkpatrone tydens die pandemie".
Volgens haar is die redes vir die toename mense wat vroeër op hoërisiko vlakke alkohol gebruik het en dit hou ook verband met toegang tot gesondheidsorg.
"Hierdie sterftes was nie onafwendbaar nie, maar een van talle indirekte gevolge van die pandemie. Dit moet noukeurig bestudeer word in reddingsplanne," het sy bygevoeg.
Die data wys dat alkoholsterftes beduidend hoër was in armer gebiede van Engeland en Wallis. Mans wat in die armste gebiede in Engeland bly, staan 'n vier keer hoër kans om weens alkohol te sterf as dié wat in rykmansbuurte woon. Vroue in armer gebiede staan 'n drie keer hoër kans as hul eweknieë in luukse buurte. Oor die algemeen staan mans 'n twee keer groter kans om weens alkohol te sterf.
Omtrent alle Suid Afrikaners is nou arm. Watter kans het ons mense?
Ek ken iemand wat algemene onderhoud in verskeie woonstelle aanbring. Hy vertel van die baie mense van alle rasse wat hul werk verloor en dan hul woonstel moet ontruim. Hulle weet nie waarnatoe en daarom kyk hulle 'n bietjie dieper in die bottel.
Niemand kan hul kwalik neem nie. Maar drank is nie die oplossing nie en dit raak nou bietjie duur.
Iets wat ek tot die dood toe nie sal verstaan nie is dat hoe armer mense word hoe meer geld het hulle vir alkohol en tabak.
Indien dit finansieel met my sleg begin gaan sal ek heel eerste alkohol en tabak uit my menu haal want dit vreet geld.
Tweede is luukse/duur kosse.
Derde is petrol/diesel gebruik.
Hoe op aarde voel jou jammer vir 'n persoon wat heeldag gesuip en gerook is?
Het 'n werk kollega gehad wat aan alkoholisme oorlede is. Hy het tussen 1-2 uur gedrink, en as hy 5 uur by die werk weg is, was dit maar weer drink……7 dae 'n week 365 dae 'n jaar vir seker 30 jaar. Dit vreet jou lewer op.